
Santrauka. Šiandieninėje visuomenėje vis dažniau kalbama apie socialinę atsakomybę, integralumą, lojalumą organizacijai, organizacines vertybes. Tai - labai svarbūs ir menkai Lietuvoje tyrinėti dalykinės etikos, kurios priemonėmis formuojama organizacinė kultūra, klausimai.


Siekiant ekonomikos humanizavimo, profesionalumo, svarbus vaidmuo atitenka socialinių vertybių formavimui/peržiūrėjimui siekiant aukštojo išsilavinimo. Todėl svarbiu tyrimo objektu tampa aukštosios mokyklos kaip organizacijos kultūra. 2003 atliktas studentų korupcijos tyrimas bei šio darbo autorės atliktas kokybinis dėstytojų tyrimas, įgalina teigti, jog aukštosios mokyklos organizacinė kultūra ne tik nėra tyrinėjama, tačiau dažnai net nesuvokiama šios organizacijos narių (tiek dėstytojų, tiek studentų), dažnai net nesidominama aukštosios mokyklos įvaizdžio palaikymu dalykinės etikos priemonėmis. Paskutiniu metu jaučiama tam tikra studentų bei dėstytojų socialinė priešprieša (vieniems deklaruojant vien savo teises, kitiems - neveiklius, deklaratyvius elgesio kodeksus). Siekiant aukštųjų mokyklų  konkurencingumo, teikiamų paslaugų kokybės, labai svarbu formuoti jų, kaip organizacijų, kultūrą, bendras, visiems nariams suprantamas ir priimtinas vertybes. Tik tuomet bus galima efektyviai spręsti korupcijos, nusirašinėjimo, „mokymosi dėl diplomo“ problemas. 
